**„SPORT IMPULZUS” BIHARKERESZTESNEK**

A **Nagy Sportágválasztó Nap**ot 2007 szeptemberében indította el először egy budapesti cég szabadidős eseményként, aminek az alapötlete Ipacs Endre vb bronzérmes kenustól származik. A rendezvény sajátossága azóta is az, hogy nem csupán egy sportesemény, hanem a sportágak gyakorlati kipróbálását teszi lehetővé a látogatók számára, abból a célból, hogy a sportágak közötti választást, a döntést segítse, non-profit alapon, a résztvevők számára díjmentesen.

2010 óta már országos mozgalomról beszélhetünk, amihez számos település csatlakozott az évek során.

2023-ban **A Növekedésért Egyesület** is a szervezők sorába állt, és 2023. szeptember 16-án, csatlakozva az országos programsorozathoz, **SPORT IMPULZUS**-t adott Biharkeresztesnek.

A **12 településről** érkező **több mint 300 résztvevő**, **17 bemutatkozó sportággal** ismerkedhetett meg a délután folyamán, melyet **20 kiállító egyesület, sportszervezet** tett teljessé. **116 gyermek teljesítette a 18 állomásból álló „Sport-Rally” kihívást**, melynek jutalmaként értékes sporteszközöket, sport kiegészítőket lehetett nyerni a program végén.

A „Küzdőtéren” **sportegyesületi bemutatók**, a színpadon pedig **interjúk és előadások** váltották egymást. A sporthoz fűződő kapcsolatáról, profi sportkarrierjéről, kedves élményeiről, a sikerhez vezető kemény útról és a befektetett munka megtérüléséről vallott **Nedjalkov Balázs**, ultrafutó és bringás, aki egy nap alatt tekert le a horvát tengerpartra, **Csapó Erika**, a DVSC Kézilabda Akadémia tehetségkutató menedzsere, több mint százszoros magyar válogatott kézilabdázó és **Tisza Tibor**, válogatott labdarúgó, magyar bajnok, aki ma a Tisza Talent Management tehetséggondozó programjának vezetője. **Lupócz Zsuzsi** előadása a sportpszichológia területére kalauzolta el a közönséget, a sport és a boldog élet közötti összefüggésekre rámutatva.

A Növekedésért Egyesület tagjai, gyermek önkénteseket is bevonva a rendezvény lebonyolításába, gondoskodtak a biharkeresztesi családok pörgős, jó hangulatú, vidám és értékes tartalommal bíró szombat délutáni programjáról, újabb impulzust adva ezzel a helyi közösségnek.

Az érdeklődés több sportág tekintetében is kiemelkedő volt, ami bizonyítja, hogy a **település sportéletének újragondolása időszerű**. Az impulzus megtörtént, ezt kell követnie az összefogásnak és a lehetőségek megteremtésének, hogy a kezdeményezés egyszer gyümölcsöt is teremhessen.